GiliGold/VAD_KnessetCorpus huggingface dataset:
זאב אלקין: חבר הכנסת אורון, אתה לא משתתף במעשים ביזיוניים, לכן אני לא חושב שאז זה היה מעשה ביזיוני.
איתן כבל: חבר הכנסת אורון, לדעתי זאת הסיבה שהם לקחו את המשרד להגנת הסביבה, לטפל בכל ההסרחות.
איתן כבל: אדוני היושב-ראש, אני רוצה לדעת האם לך לפחות גילו למה זה שבעה.
שלמה מולה: אולי הוא המציא את השבעה.
איתן כבל: הנציג של משרד המשפטים, שאני מאוד מכבד ומוקיר, האם שם שאלו למה שבעה?
איתן כבל: למה לא ארבעה למשל?
איתן כבל: למה לא רבע?
איתן כבל: אני חושב שסביב כל ההתדיינות הזאת, מעבר לכל המחלוקות ומעבר לכל האמירות שרוצים לשנות, ראוי שחוק לא ייגע לאנשים שמחוקקים אותו ברגע זה, ולא משנה אם אני אוהב אותו או לא.
איתן כבל: כל השאלות המשפטיות הן נכונות, אבל שאלת השאלות צריכה להתמקד במספר אחד: למה שבע?
זאב אלקין: תודה רבה לחבר הכנסת כבל.
זאב אלקין: חבר הכנסת שי לא נוכח.
זאב אלקין: בבקשה, חבר הכנסת ביבי.
אריה ביבי: ראשית אני רוצה לענות לחבר הכנסת כבל לגבי המספר שבע.
אריה ביבי: שר האוצר בא לאכול מרק, ואמרו לו: למה שבע?
אריה ביבי: זה מערכון של ה"גשש".
אריה ביבי: אדוני היושב-ראש, אני באמת ובתמים ניסיתי לשכנע את חברי להצביע בעד החוק הזה, כי אני חושב שהחוק הזה יורה לליכוד ברגל.
אריה ביבי: קדימה היא מאוחדת, שמעתם את מופז ואת האחרים, אין לה שום כוונה להתפלג.
אריה ביבי: מי שיש לו כן כוונות – שמענו על היושב-ראש, שאולי הוא רוצה להתפלג באופן סמוי.
אריה ביבי: החוק הזה, לדעתי, עושה טובה לקדימה, וחבל שחברי לא שמעו לי להצביע בעד החוק הזה.
שלמה מולה: אגיד לך למה.
שלמה מולה: מי שישן עם הסירחון, קם בבוקר עם סירחון.
שלמה מולה: לכן לא יכולנו להצביע בעד.
אריה ביבי: אני לא משתמש במלים כאלה.
אריה ביבי: אבל הייתי רוצה דבר אחד, להסתייג על ההסתייגות של חלק מחברי.
אריה ביבי: אני מסתייג מכל ההזכרה של השם ביבי בנושא החוק הזה.
אריה ביבי: אני חושב שזה לא נכון.
אברהם מיכאלי: יש לך זכויות יוצרים על השם הזה.
אריה ביבי: אני מבקש שבמקום ביבי יכתבו בנימין או נתניהו.
אריה ביבי: כשהייתי צעיר באתי לקורס קצינים בבה"ד 1, והמפקד אמר שאשנה את השם ביבי, כי הוא לא עברי.
אריה ביבי: הלכתי למקורות וראיתי שאחד מהאמוראים הגדולים נקרא הרב ביבי.
אריה ביבי: משם השם ביבי.
אריה ביבי: לכן אני מסתייג מכל אמירה שיאמרו פה ביבי.
אריה ביבי: או שיגידו נתניהו, או בנימין.
חיים אורון: אני מתייחס די בבוז לכל הדיון פה, אדוני היושב-ראש.
חיים אורון: הגשתי שש הסתייגויות ועוד חמש לחוק הבא.
זאב אלקין: הם אוחדו לחוק אחד.
חיים אורון: אני מבין שבאמירה הזאת זכיתי לזכות דיבור במליאה.
חיים אורון: יותר לא מעניין אותי, ממילא חבל על הזמן.
חיים אורון: אם מישהו רוצה להפעיל סעיף מסוים כדי למנוע זכות דיבור במליאה, כנראה שנצטרך להשתמש בכלים אחרים.
חיים אורון: אני מקווה שבכך, גברתי היועצת המשפטית, רכשתי לעצמי זכות דיבור.
חיים אורון: אם לא, אני רוצה לדעת.
זאב אלקין: אתה שואל מה תהיה דרך ההצבעה על ההסתייגויות?
חיים אורון: לא, אני שואל מה תהיה דרך הדיבור על ההסתייגויות.
זאב אלקין: אני אתרגם את זה לשאלה אחרת, האם אני מתכוון להפעיל סעיף 104(ד) על ההסתייגויות.
חיים אורון: זאת אומרת שאם אמרתי כאן אז אני יכול לדבר במליאה?
חיים אורון: אדוני היושב-ראש, אתה מכין לעצמך היום במליאה דבר שעוד לא היה בכנסת.
חיים אורון: לא יתקיים דיון.
חיים אורון: אני אומר לך את זה כאחד מחברי הכנסת היותר רגועים.
חיים אורון: לא יתקיים היום דיון במליאה.
חיים אורון: היא תיפתח ותיסגר, תיפתח ותיסגר.
חיים אורון: אם לא תתנו לנו לדבר במליאה, תפעילו את סעיף 141, תסגרו את הכנסת לארבע שנים ותחזרו לכאן.
חיים אורון: אין יותר כלים פרלמנטריים, יש רק בריונות.
חיים אורון: ננהג בהתאם.
זאב אלקין: תקנון הכנסת זה בריונות?
חיים אורון: אני רוצה הצבעה ונימוק בכל סעיף לכל המסתייגים, כפי שכתוב בתקנון הכנסת.
חיים אורון: ואם אתה מפעיל באופן בריוני סעיפים בתקנון, אני עומד על כך שיתקיים דיון על כל סעיף וינמקו בכל סעיף, כל המסתייגים.
חיים אורון: ישבו, ישמעו את הדיון ויצביעו עליו.
חיים אורון: זה תקנון הכנסת.
חיים אורון: אם אתה הולך לפי תקנון אחר, תופעל במליאה אלימות.
חיים אורון: אני אומר את זה לפרוטוקול, לא יהיה דיון.
חיים אורון: גועל נפש.
זאב אלקין: סעיף 104 יופעל במקרה של הסתייגויות שהוגשו לשם פיליבסטר.
זאב אלקין: אתה הגשת הסתייגויות ענייניות, ולכן על ההסתייגויות האלה תקבל זכות דיבור.
חיים אורון: אני מסרב שאתה תקבע מה זה פיליבסטר או לא.
זאב אלקין: אבל זה התקנון.
זאב אלקין: התקנון מקנה לי את הזכויות האלה.
חיים אורון: אבל התקנון גם אומר מה שאמרתי פה עכשיו.
חיים אורון: יתקיים דיון בקריאה שנייה, ינמקו את ההסתייגויות לסעיף, יוצבע הסעיף ועוברים הלאה.
חיים אורון: ארבל, אני צודק או לא?
חיים אורון: התפתח נוהג, שהיה מוסכם על כולם, שמעבר לתקנון מדברים על הכול, מוותרים על הסתייגות.
חיים אורון: זכותי כמחוקק להביע הסתייגות על כל סעיף בחמש דקות, וכל חברי הכנסת בהתאם, אחר כך להצביע על הסעיף, ועוברים לסעיף הבא.
חיים אורון: אם יתקבלו הסתייגויות, ילכו לפי 130, 127, 133 ויורידו אותן.
חיים אורון: אם הולכים עליו כפשוטו, הוא מחייב את כולם.
חיים אורון: אני רוצה לדעת על-פי דעתך האם מה ששמעת עכשיו מדויק.
ארבל אסטרחן: מה שאמרת הוא נכון לפי תקנון הכנסת, אבל יש בכנסת גם נוהג ונוהל ארוך שנים.
ארבל אסטרחן: לפחות בלמעלה מעשר השנים שאני פה אני לא זוכרת פעם אחת שהצביעו סעיף-סעיף.
חיים אורון: אבל גם אף פעם לא הופעל 104 ככה.
ארבל אסטרחן: אנחנו אמרנו שזה סעיף שלא נהוג להפעילו.
ארבל אסטרחן: במקרה עברתי על התיקון של מספר סגני השרים, שעשו ב-1999, ושם זה היה בהסכמה.
חיים אורון: אני פה 20 שנה ואני לא זוכר מקרה אחד שסוג כזה של פעולה היה לא בהסכמה.
חיים אורון: היות שאין הסכמה, אני חושב שחובתך לומר ליושב-ראש הקואליציה, שהוא יושב-ראש הוועדה – ואני מציע שגם על זה פעם ילכו לוועדת האתיקה, איך מתנהלת הכנסת – שהתקנון יופעל כפשוטו.
חיים אורון: מה שאמרתי פה הוא כפשוטו.
חיים אורון: יש סעיף, יש הסתייגויות של מי שרוצה להסתייג עליו, הוא משמיע חמש דקות את דעתו ומצביעים עליו ועוברים לסעיף הבא.
חיים אורון: זה הנוהל.
חיים אורון: אני חושב שצריך לקיים אותו, כי מה שעוד נשאר בבית הזה זה רק הנוהל.
אופיר פינס-פז: אני מציע ללכת לבג"ץ לצו מניעה, על כל המשמעויות של הדבר הזה.
אופיר פינס-פז: מה שבג"ץ יכריע, הוא יכריע.
אופיר פינס-פז: שבג"ץ ינהל את הכנסת.
חיים אורון: אני מציע לא ללכת לבג"ץ על ניהול הכנסת.
חיים אורון: אני מציע שנאמר לכל מי שאפשר, כולל ליושב-ראש הכנסת, שאתם מביאים את זה לפינה שלא תהיה היום הצבעה.
חיים אורון: לא תהיה הצבעה, ולא בדרך שאנחנו נפרוש.
חיים אורון: אי אפשר להוציא אותנו מהצבעה.
חיים אורון: אני מעט פעמים זוכר את עצמי מדבר כך.
חיים אורון: אתם תביאו אותנו להתנהג כפי שלא התנהגנו, כי אתם לא נותנים לנו יותר שום דבר.
חיים אורון: מפעילים עריצות באופן חסר אחריות כנגד דעתם של חלק גדול מהאנשים בסיעה שלך, וכך מתנהלת הכנסת.
חיים אורון: אתה תמנע מאתנו הסתייגויות כי תגיד שהן לא לעניין, בגלל שהכנסת מתפזרת?
חיים אורון: תישאר לעבוד פה עד ראש השנה.
זאב אלקין: לי אין בעיה.
חיים אורון: אז אל תפעיל שום תקנון בצורה כזאת.
חיים אורון: יש לכם רוב, מה אתה דואג?
זאב אלקין: תודה רבה לחבר הכנסת אורון.
זאב אלקין: חבר הכנסת טיבייב, בבקשה.
רוברט טיבייב: תיקון סעיף 60, בסעיף 60(א) יבוא: אישור כאמור ייעשה ברוב של 80% מחבריה הקבועים של ועדת הכנסת.
ארבל אסטרחן: זה מופיע בנייר שהגשתם?
זאב אלקין: אייל, אתה רוצה להגיב?
עו"ד אייל זנדברג: אין לי משהו לומר מיוזמתי.
עו"ד אייל זנדברג: ההצעה עומדת לפניכם, היא מדברת בשם עצמה, עם דברי ההסבר המפורשים.
זאב אלקין: יש עוד מישהו מחברי הכנסת שרוצה לדבר ועוד לא דיבר?
כרמל שאמה-הכהן: אני רוצה שבמקום המילה "שלושת החודשים הראשונים" יבוא "ששת החודשים הראשונים".
זאב בילסקי: היושב-ראש, אם לא דיברתי כאן אוכל לדבר במליאה?
זאב אלקין: או שכן או שלא?
זאב בילסקי: למה שלא?
זאב אלקין: הוסבר כאן לחבר הכנסת אורון, לפי סעיף 104(ד).
זאב אלקין: בהתאם לשיקול הדעת אודיע מה ההסתייגויות של חברי הכנסת שהם לא חברי ועדה שעולות למליאה.
זאב בילסקי: בגלל שיש מצב שיש קואליציה מאוד גדולה, אני מציע ליושב-ראש לא להקפיד על קוצו של יו"ד כשאתה יודע שבסוף הדרך מחכה לך תהילת עולם ואתה מעביר את כל מה שאתה רוצה.
זאב בילסקי: דווקא פה אני חושב שאתה צריך לקחת על עצמך הרבה יותר.
זאב בילסקי: נניח שנשב פה עוד כמה שעות על הסתייגויות, למה לך להיכנס לאותו מקום?
זאב בילסקי: אתה יודע שבסוף הדרך אתה מסודר, אז תן באמצע לאותו מיעוט שהוא מבסוט, אז הוא נותן הסתייגויות.
אלכס מילר: אדוני היושב-ראש, אני פה מ-8:00 בבוקר, שמעתי את ההסתייגויות, שמעתי את הדברים של חברי הכנסת מקדימה.
אלכס מילר: צר לי על כך שכאשר אותם חברי כנסת מדברים על הכבוד של הכנסת, ראינו את מתן הכבוד במליאת הכנסת.
אלכס מילר: כששמעתי על סתימת פיות, כששמים מסכה זה סותם את הפה, לכן לא הם שידברו על סתימת פיות כשהם סותמים לעצמם את הפיות באמצע המליאה.
אלכס מילר: אני חושב שמה שהיה אתמול לא רק ביזה את הכנסת.
שי חרמש: זה נגד עשן, לא נגד דיבור.
אלכס מילר: זה יכול להיות נגד הריח שהיה שם בצד, אבל אני לא יודע להגדיר את זה.
אלכס מילר: אני חושב שכאשר אנחנו מדברים על החקיקה, והכנסת אישרה חוק בקריאה ראשונה ואנחנו מגיעים לדיון מהותי, הגיע הזמן שגם חברי הכנסת יתייחסו לזה בצורה מהותית, בצורה מכובדת, ולא ימשיכו בהצגה ובקרקס ובליצנות הזאת שהתחילה אתמול.
אלכס מילר: אני מקווה שהיום לא נראה את התופעות האלה שוב.
מנחם אליעזר מוזס: אני מציע לחבר הכנסת אורון, אחרי ההתלהמות, ואני חושב שהוא דיבר דברים היוצאים מן הלב – היו כאן הסתייגויות ענייניות, היו כאן הסתייגויות שגובלות בהלבנת פני חברו ברבים.
מנחם אליעזר מוזס: אנחנו בערב תשעה באב, ולא חרבה ירושלים אלא בגלל שנאת חינם והלבנת פני חברו ברבים.
מנחם אליעזר מוזס: אלה הסתייגויות מהסוג הגרוע ביותר.
זאב בילסקי: אבל נאמר גם: לא חרב בית המקדש, אלא משום שלא נהגו לפנים משורת הדין.
מנחם אליעזר מוזס: מכיוון שאני רוצה שינהגו בשורת הדין, אולי יש מקום להקים ועדה משותפת ולהחליט אילו הסתייגויות כן להעלות ואילו לא.
מנחם אליעזר מוזס: היתה כאן רשימה, כמו עשרת בני המן.
זאב בילסקי: אבל אנחנו נפגע באנשים.
זאב בילסקי: אם אתה אומר למישהו שההסתייגות שלו לא מתקבלת, אתה כבר פוגע באדם.
זאב בילסקי: אז בערב תשעה באב נפגע בחבר?
מנחם אליעזר מוזס: אני לא פוגע בו.
מנחם אליעזר מוזס: שמעת את עשרת בני המן?
זאב בילסקי: חבר הכנסת לוין אמר לחבר הכנסת מולה: הכלא הסודני לא הפחיד אותך.
זאב בילסקי: יש דברים שאנשים עברו בחיים שלהם.
זאב אלקין: שמעתי את הצעתו של חבר הכנסת מוזס.
זאב אלקין: במידה שהיתה נכונות להידברות ולדיון על הסתייגויות ענייניות, אני חושב שהיית צודק.
זאב אלקין: יש פה הרבה הסתייגויות ענייניות, ואני חושב שמן הדין לאפשר דיבור עליהן למי שמציע אותן.
זאב אלקין: למשל חבר הכנסת אורון בא לכאן, הציע שש הסתייגויות ענייניות, וכך עשה גם חבר הכנסת פינס.
זאב אלקין: במקרים כאלה אני לא רואה צורך בהפעלה של סעיף 104(ד).
זאב בילסקי: גם חברת הכנסת אדטו וחבר הכנסת מולה.
זאב אלקין: כולם.
זאב בילסקי: הוא ביקש להביא מומחים מחוץ-לארץ.
זאב אלקין: זו לא הסתייגות, זו בקשה.
זאב אלקין: אתייעץ עם היועצת המשפטית מה עומד בבדיקה של ההתניות.
זאב אלקין: יש כללים בכנסת, שלא מגישים הסתייגויות שכוללות ביטויים מעליבים וכו', לכן חלק מההסתייגויות לא עומדים בכללים האלה.
זאב אלקין: יש כללים בכנסת שצריכים להגיש הסתייגויות בצורה מדויקת.
זאב אלקין: אם יש כאן הסתייגות שהוגשה ברשלנות והיא לא תואמת את נוסח החוק, לא נוכל להצביע עליה.
זאב אלקין: יש הסתייגויות בהחלט ענייניות ויש כאלה שהן בעיני פחות, וסמכותי כיושב-ראש ועדה לקבוע.
רחל אדטו: אבל אתה לא יכול לעשות את זה באופן עצמאי.
זאב אלקין: אני מפנה את גברתי לסעיף הרלוונטי.
רחל אדטו: אתה לא יכול להחליט את זה לבד.
איתן כבל: אתה לוקח על עצמך תפקיד של משגיח כשרות.
זאב אלקין: אני פועל בהתאם לתקנון.
מנחם אליעזר מוזס: אני מדבר על ועדה משותפת.
רחל אדטו: אתה מדבר, אבל לא היושב-ראש.
רחל אדטו: הוא מחליט.
זאב אלקין: אני חייב תשובה לחבר הכנסת כבל, ששאל אותי למה אני חושב ששבע זה מספר נכון.
רחל אדטו: אני רוצה לשאול את היועצת המשפטית, על סמך מה יושב-ראש הוועדה יכול להחליט מה הסתייגות מהותית ומה לא באופן עצמאי.
ארבל אסטרחן: הנושא של הסתייגות מהותית לא הוא שמופיע בתקנון.
ארבל אסטרחן: סעיף 104 לתקנון הוא סעיף שאכן לא נוהגים להפעילו, למרות שככל שאני יודעת הוא הופעל לאחרונה בוועדת הכלכלה, לפני שבוע.
ארבל אסטרחן: גם לנוהג ולנוהל יש משמעות רבה בכנסת.
שי חרמש: אפשר לנצח גם בלי להפעיל אותו.
זאב אלקין: היועצת המשפטית לא עוסקת לא בניצחונות ולא בכישלונות.
רחל אדטו: אבל ועדת הכלכלה וועדת הכנסת לצורך העניין זה אותו דבר, אותו סוג של יושבי-ראש, לכן זה לא רלוונטי שאת נותנת דוגמה מוועדת הכלכלה.
ארבל אסטרחן: אמרתי שזה סעיף שאכן לא נהוג להפעילו, והיה נכון לפעול לפי הנוהג והנוהל.
ארבל אסטרחן: זה סעיף בעייתי לעשות בו שימוש, אך הוא קיים בתקנון.
ארבל אסטרחן: הוא מדבר על מציע של הצעה לתיקון הנוסח.
ארבל אסטרחן: הצעה לתיקון נוסח שלא התקבלה הרי היא הופכת להסתייגות, והוא קובע כך: נמנה המציע עם סיעה המיוצגת בוועדה, יחליט יו"ר הוועדה אם ליתן לו רשות הסתייגות אם הצעתו לא התקבלה בוועדה.
ארבל אסטרחן: נמנה המציע עם סיעה שאינה מיוצגת בוועדה, רשאי הוא להסתייג אם הצעתו לא התקבלה בוועדה.
ארבל אסטרחן: כלומר, שיקול הדעת הוא של יושב-ראש הוועדה.
רחל אדטו: לצורכי האפשרות לתת את ההסתייגות, אבל לא לבטל הסתייגות שניתנה.
ארבל אסטרחן: הוא לא מבטל הסתייגות, הוא רק יכול להגיד למי שאינו חבר ועדה וסיעתו מיוצגת, שהסתייגותו לא תעלה למליאה.
רחל אדטו: מאחר שאני חברת ועדה ואני הגשתי את ההסתייגות, הווה אומר שכל ההסתייגות שהגשתי אכן בתוקף, ולא ניתן לבטל אף אחת מההסתייגויות שלי או של חבריי מקדימה שמיוצגים כאן בוועדה.
זאב אלקין: לסיעת קדימה יש 28 חברים, יש לה שלושה מקומות בוועדה.
זאב אלקין: לפי סעיף 104(ד), יכול יושב-ראש לאפשר לשלושה חברים להעלות למליאה את כל ההסתייגויות שעומדות בקריטריונים אחרים.
זאב אלקין: יחד עם זאת, חברי סיעת קדימה שהם לא נמנים על חברי ועדה לצורך ההצבעה הזאת, לא חייבים לאפשר להם להעלות את ההסתייגויות במליאה.
רחל אדטו: אנחנו כחברי ועדה יכולים להתפטר מחברותנו בוועדה, ואז כל ההסתייגויות של כל היושבים כאן בחדר יישמעו.
זאב אלקין: אנחנו בהצבעה שואלים מיהם חברי סיעת קדימה לצורך ההצבעה על החוק הזה, ואותם שלושת האנשים הם חברים.
זאב אלקין: הם לא חברים להיות חברים קבועים.
זאב אלקין: אתם תחליטו מי מצביע כאן, אבל אלה השלושה שאת ההסתייגויות שלהם חייבים להעלות.
זאב אלקין: לגבי כל השאר, זה נתון לשיקול דעת.
שי חרמש: מה מפריע לך שבשעה 04:00 בבוקר תפעילו את 74 האצבעות ותעשו מה שאתם רוצים בבניין?
שי חרמש: תן לי לדבר, זה הכול.
שי חרמש: אתה ממילא תעשה מה שאתה רוצה.
שי חרמש: זה לא עולה לך כסף.
שי חרמש: אני מדבר, לא אתה.
זאב אלקין: אף אחד לא ימנע ממך לדבר.
זאב אלקין: אשמח לבוא להידברות עם מגישי ההסתייגויות בעניין הזה, מהן הסתייגויות מהותיות מבחינתם, מה לא.
זאב אלקין: אבל מצד שני אסור לעשות את הכנסת לקרקס.
זאב אלקין: אתה עושה את זה קרקס.
זאב אלקין: ההסתייגויות של חברי הכנסת גילאון ואורון ואחרים הן ענייניות, אבל הוגשו הרבה הסתייגויות שייתכן שהן אפילו נוגדות סעיף אחר בתקנון.
שי חרמש: אז ב-04:00 בבוקר תפיל אותן.
זאב אלקין: מי שמשתמש בליצנות ומי שרוצה להפוך את הכנסת לקרקס, בדיוק בשביל זה שמו את הסעיף הזה בתקנון.
שי חרמש: אז אתה מוסמך כשרות?
זאב אלקין: כך התקנון הסמיך אותי בוועדה הזאת.
רחל אדטו: אבל לא להשתמש בכוחניות.
זאב אלקין: אני מכריז מראש שאני מפנה את תשומת לבם של חברי הכנסת שבסמכותי לעשות זאת.
זאב אלקין: אשמח לאחר ההצבעה לבוא בהידברות, כמו שהציע חבר הכנסת מוזס, עם נציגי האופוזיציה, ולסכם את סדרי הדיון.
זאב אלקין: אני רוצה שנוודא מי החברים לצורך העניין.
זאב אלקין: בליכוד נוכחים כולם, פרט לחבר הכנסת כרמל שאמה שמחליף את חבר הכנסת דני דנון.
זאב אלקין: שלושת החברים בקדימה שהם החברים שמצביעים כאן לצורך הדיון הם רחל אדטו, בילסקי ושי חרמש.
זאב אלקין: חבר הכנסת אילן גילאון מייצג את עצמו.
זאב אלקין: חבר הכנסת אלכס מילר במקום חבר הכנסת דוד רותם.
זאב אלקין: חבר הכנסת איתן כבל מייצג את עצמו.
זאב אלקין: את חבר הכנסת דניאל בן-סימון מחליף אופיר פינס.
זאב אלקין: במקום חבר הכנסת אורלב, חבר הכנסת אורי אורבך.
ארבל אסטרחן: יש פה שני סוגים של בעיות.
ארבל אסטרחן: יש בעיה אחת, שהוועדה צריכה להחליט אם היא כוללת כל מיני הסתייגויות שהן מעליבות.
ארבל אסטרחן: בסעיף 123ג(1) לתקנון כתוב שלא תצורף להצעת חוק הסתייגות הכוללת כינוי או ביטוי מעליב, גידופים או דברי בלע.
ארבל אסטרחן: את הנוסח הזה צריך לפרש באופן מרחיב.
ארבל אסטרחן: בכל זאת אנחנו מדברים פה בהליך חקיקה ובמלים ובניסוחים שיכולים להיכנס לתוך החוק.
אילן גילאון: כשהחוק בלע, ההסתייגויות הן גם בלע.
ארבל אסטרחן: ראיתי כמה סוגים של הסתייגויות שהן לא אפשריות, כי מנסים להחליף את ההוראות, לא את התוכן.
ארבל אסטרחן: למשל את המלה "במקום" או את המלה "בסעיף", ואז זה יוצר סעיף ללא כל משמעות.
זאב אלקין: הסתייגויות שהן בלתי אפשריות מבחינה טכנית, אנחנו לא יכולים להצביע עליהן כאן.
ארבל אסטרחן: נתחיל עם החוברת שהגישו קדימה, האיחוד הלאומי, רע"מ-תע"ל, בל"ד וחד"ש.
ארבל אסטרחן: יש פה קבוצות שהן הסתייגויות חלופיות, לכן אפשר לעבור עליהן ביחד.
זאב אלקין: חברי סיעת קדימה, אתם רוצים שנצביע בנפרד על כל ההסתייגויות?
זאב אלקין: נעשה זאת.
ארבל אסטרחן: מוצע שבמקום שם החוק ייאמר חוק חוטובלי, חוק דנון.
זאב אלקין: מה דעתך על ההסתייגויות שמציעה לקרוא לחוק בשם חברי כנסת?
מנחם אליעזר מוזס: זה מעליב.
זאב אלקין: גם בעיני זה מעליב.
איתן כבל: הרבה היו רוצים שחוק ייקרא על שמם.
אברהם מיכאלי: תלוי באיזה הקשר.
זאב אלקין: חבר הכנסת אריה ביבי, למשל, ביקש למחוק את השם ביבי מכל ההסתייגויות האלה.
רחל אדטו: למה מופז כן וביבי לא?
שי חרמש: אם תהילתכם על החוק, אז קחו גם את השם.
שי חרמש: הייתי גאה אם היו עושים עלי חוק טוב בכנסת.
שי חרמש: אני רוצה חוק חרמש בכנסת.
זאב אלקין: אז תציע הסתייגות שהחוק ייקרא חוק חרמש.
שי חרמש: אבל אני לא גאה בחוק הזה.
ארבל אסטרחן: ועדת הכנסת היא זו שצריכה לקבוע.
ארבל אסטרחן: לא מקובל לכתוב חוקים כך, לא מקובל לכתוב הסתייגויות כך.
ארבל אסטרחן: זה נכון שעכשיו חברי הכנסת נמצאים תחת הרושם של חוק ההסדרים, שבו במשך השנים גם אנחנו אפשרנו להכניס הסתייגויות שהן יותר טיפשיות או לא קובעות נורמה או לא מתאימות לנוסח של חקיקה, בגלל הכמות וחוסר היכולת להתמודד עם כל ההסתייגויות.
ארבל אסטרחן: אבל המשמעות של הסתייגות היא רצון לתקן את הנורמה שמוצעת מהצעת החוק, וכך גם צריכה להיראות ההסתייגות.
זאב אלקין: ארבל אומרת שזאת צריכה להיות החלטה שלנו, האם אפשר להכניס לשם החוק שמות של חברי כנסת שהוזכרו כאן.
זאב אלקין: היא אומרת שיש כאן בעיה, לא היה נהוג לעשות את זה, וזה לשיקול דעתה של ועדת הכנסת.
שי חרמש: גם לא נהוג לתת רק לשלושה דוברים לדב ר על כל ההסתייגויות.
זאב אלקין: אז ועדת הכנסת תכריע בעניין הזה.
זאב אלקין: בעניין שאתה ציינת זה תקנון.
שי חרמש: אולי נדון בשינוי תקנון בהזדמנות זו?
זאב אלקין: אפשר ליזום בהליך המקובל.
רחל אדטו: בשיטה המקובלת כאן אפשר להפוך את הכול.
אילן גילאון: אולי אפשר להכניס את זה באופן רטרואקטיבי לחוק ההסדרים.
זאב אלקין: אני מביא את השאלה הזאת להכרעה של חברי ועדת הכנסת.
רחל אדטו: בשיטה דורסנית מוחקים לנו את כל ההסתייגויות?
ארבל אסטרחן: מדובר על כל ההסתייגויות מ-1 עד 16.
ארבל אסטרחן: ברור שהכוונה היא פרסונאלית לגבי אנשים.
רחל אדטו: את חושבת שמופז אוהב את זה שקוראים לזה חוק מופז?
אלכס מילר: אבל זה לא בחוק.
זאב אלקין: אני אף פעם לא קראתי לזה חוק מופז.
ארבל אסטרחן: יש כמה הסתייגויות שלא קיימות יותר.
ארבל אסטרחן: ההפניה להחלפה של תיקון מספר 28 לא קיים, מה שכתוב בהסתייגויות 17, 18, 19.
ארבל אסטרחן: הסתייגויות 20 ו-21 בהחלט אפשריות מבחינת השם.
ארבל אסטרחן: אבל אחר כך שוב חוזר חוטובלי, דנון וכן הלאה, עד הסתייגות 29.
זאב אלקין: אם כך, אנחנו מדברים על כל ההסתייגויות לשם החוק, חוץ מהסתייגויות 20 ו-21.
ארבל אסטרחן: 22 זה לא אישי, זה התפלגות סיעת הליכוד.
רחל אדטו: גם 13 זה לא אישי.
ארבל אסטרחן: מוצע שהצעת החוק תיקרא:
ארבל אסטרחן: הצעת חוק התפלגות סיעה (תיקוני חקיקה).
ארבל אסטרחן: מציעים להוסיף את המלה "ממשלתית", האם רוצים שזה ייקרא "הצעת חוק ממשלתית, התפלגות סיעה (תיקוני חקיקה)?
ארבל אסטרחן: 13 אפשרי, 20 ו-21 אפשרי.
ארבל אסטרחן: לא כותבים בשם חוק הצעת חוק ממשלתית.
ארבל אסטרחן: לגבי הסתייגות 30, תיקון מספר 28 לא קיים יותר, כי השם השתנה.
ארבל אסטרחן: עשינו חוק אחד משתי הצעות.
זאב אלקין: אם אנחנו מצביעים לפי ההצעה הזאת, לא לאשר את ההסתייגויות האלה בהתאם למה שאת אומרת, יישארו ההסתייגויות 13, 20 ו-21.
ארבל אסטרחן: 22, שאומרת התפלגות סיעת הליכוד, נראית לי פחות מעליבה.
זאב אלקין: אין חוקים שנקראים על שם סיעה.
ארבל אסטרחן: זה פחות מעליב מאשר שם אישי.
רחל אדטו: אם הקריטריון הוא פגיעה, אין פה שום פגיעה.
אופיר פינס-פז: הוא נעלב.
זאב אלקין: סיעת הליכוד לא מתכוונת להתפלג.
זאב אלקין: יש פה פגיעה.
ארבל אסטרחן: אין דין שם של אדם כשם של סיעה מבחינת הפגיעה.
אופיר פינס-פז: אני מבקש להזמין פסיכולוגים בכנסת כדי לטפל בבעיית ההיעלבות של חברי הכנסת.
זאב אלקין: אני מביא להצבעה את ההצעה לא להכליל את ההסתייגויות האלה, להוריד אותן מסדר-היום, לא להעלות אותן למליאה, בהתאם לסעיף שהוקרא על-ידי ארבל ובהתאם להמלצה שלה.
זאב אלקין: הצבעה בעד – 10 נגד – 7 נמנעים – אין
ארבל אסטרחן: נשארה הסתייגות אחת, שהצעת החוק תיקרא "הצעת חוק ממשלתית, התפלגות סיעה (תיקוני חקיקה)".
ארבל אסטרחן: שבמקום "התפלגות" יהיה "התפצלות סיעה" ובמקום "התפלגות" יהיה "פרישת סיעה".
אחמד טיבי: האם במלים "התפלגות סיעת הליכוד" יש דבר מעליב או פוגעני?
אחמד טיבי: אבל למה אתה מוריד את זה כהסתייגות.
אחמד טיבי: אז מה אם הוא נעלב?
אחמד טיבי: משנים את התקנון כי הוא נעלב?
זאב אלקין: חבר הכנסת טיבי, אתה רוצה להגיש רביזיה על מה שהצבענו?
אחמד טיבי: אני מדבר ברצינות.
אחמד טיבי: יש לך רוב לכל דבר.
זאב אלקין: היה כאן דיון על העניין הזה, התייעצנו עם היועצת המשפטית, היא אמרה לנו מה עלינו לעשות, פעלנו לפי ההנחיות שלה.
אחמד טיבי: אתה מחכה לפתח כזה.
אופיר פינס-פז: כדור הארץ הוא שטוח.
איתן כבל: אני נעלב, אני מתנגד.
אחמד טיבי: נראה לך שסביר מה שהולך פה?
אחמד טיבי: זה מדרון מסוכן.
זאב אלקין: עכשיו אנחנו מצביעים על ההסתייגויות הרלוונטיות שנשארו.
ארבל אסטרחן: הסתייגות 13.
ארבל אסטרחן: במקום "חוק" יהיה "חוק ממשלתי".
זאב אלקין: הצבעה בעד – 6 נגד – 10 נמנעים – אין ההסתייגות לא התקבלה.
ארבל אסטרחן: הסתייגות נוספת, במקום "התפלגות סיעה" יבוא "התפצלות סיעה".
ארבל אסטרחן: הסתייגות 20.
זאב אלקין: הצבעה בעד – 7 נגד – 10 נמנעים – אין ההסתייגות לא התקבלה.
ארבל אסטרחן: לחלופין יש "פרישת סיעה" במקום "התפצלות סיעה".
ארבל אסטרחן: הסתייגות 21.
זאב אלקין: שלושת החברים של סיעת קדימה עכשיו הם חברי הכנסת אדטו, ביבי וטיבייב.
זאב אלקין: האם אתם עומדים על ספירה מחודשת בכל הצבעה?
זאב אלקין: האם יש עוד הסתייגויות לשם החוק?
אופיר פינס-פז: האם אני יכול להוסיף הסתייגות לשם החוק?
אחמד טיבי: אתה יכול בכל שלב.
זאב אלקין: אני שאלתי לפני 10 דקות אם יש עוד הסתייגויות.
שלי יחימוביץ': אני רוצה הסתייגות דיבור אחת.
אחמד טיבי: בתנאי שלא תדברי דברים פוגעניים ומעליבים.
זאב אלקין: מותר לדבר.
ארבל אסטרחן: לשם החוק יש עוד הסתייגויות של קבוצת מרצ, רע"מ-תע"ל.
ארבל אסטרחן: זה מסוג ההסתייגויות שקודם הוועדה פסלה.
ארבל אסטרחן: ההסתייגויות הן: הצעת חוק לקידום האינטרסים הפוליטיים הצרים של קואליציית נתניהו כדברי השר מיכאל איתן.
ארבל אסטרחן: הצעת חוק אחת מתוך שורת חוקים העושים צחוק מהכנסת ומחוקי היסוד, מתעלמים מכללי המשחק, מהגינות פרלמנטרית בסיסית, ופוגעים קשות בדמוקרטיה הישראלית כהגדרת השר מיכאל איתן.
אחמד טיבי: האם זה פוגעני?
ארבל אסטרחן: זה לא פוגעני מהסוג של נקיטה בשם של חבר כנסת.
אחמד טיבי: איפה כתוב שאסור לנקוב בשם של חבר כנסת?
ארבל אסטרחן: הוועדה החליטה שהיא חושבת שזה לא ראוי.
זאב אלקין: היה פה דיון.
אחמד טיבי: אתם עושים פלסתר מתקנון הכנסת?
זאב אלקין: אנחנו שאלנו את היועצת המשפטית, היא אמרה שעלינו להחליט, הבאנו את זה להצבעה.
אחמד טיבי: משטרת מחשבות.
אחמד טיבי: מה רע שאני אצטט שר בממשלה?
אחמד טיבי: אני מצטט אותו.
ארבל אסטרחן: לא בשם של חוק.
ארבל אסטרחן: החוק קובע נורמה.
אחמד טיבי: תפילו את ההסתייגות, אם היא לא ראויה, אבל תנו לי אפשרות.
זאב אלקין: חבר הכנסת טיבי, באת אחרי שהיה דיון בעניין הזה.
זאב אלקין: היה כאן דיון די סוער.
זאב אלקין: היועצת המשפטית אמרה את עמדתה, שההסתייגויות מהסוג הזה הן הסתייגויות שלא עומדות בקריטריונים.
זאב אלקין: אבל מי שצריך לקבוע את זה היא ועדת הכנסת.
זאב אלקין: הבאנו את זה להצבעה בוועדת הכנסת, וזה מה שהחליטה ועדת הכנסת.
זאב אלקין: הכול בהתאם להנחיות.
אחמד טיבי: אתה יכול להחליט על כל דבר, גם שהשמש זורחת ממערב.
אחמד טיבי: ביבי יגיד להם להצביע ככה, אז היא תזרח ממערב.
זאב אלקין: על הסתייגויות שעומדות בקריטריונים הצבענו.
ארבל אסטרחן: קבוצת חד"ש ביקשה משהו שאולי הוא לא לפי הכתיבה המקובלת, אבל אני לא חושבת שהוא בלתי אפשרי לעניין הזה.
ארבל אסטרחן: הם הציעו שבמקום המלים "התפלגות סיעה" יבואו המלים "קניית שלטון" או "תשלומי שוחד לסיעה שהתפלגה".
נסים זאב: החלק השני לא.
אילן גילאון: למה, זה מזכיר את השם של מישהו?
ארבל אסטרחן: יש הסתייגויות חלופיות: קניית שלטון בכספי משלם המסים, חוק ביבי-מיצובישי, קלנטריזם, פגיעה במעמד הכנסת, קניית סיעה שהתפלגה בכסף, קניית סיעה שהתפלגה בכספי משלם המסים.
רחל אדטו: קלנטריזם זה גם שם.
נסים זאב: אדוני היושב-ראש, הגיע הזמן שתקבל החלטה ותאמר: את זה אני לא מכניס.
זאב אלקין: אני שואל את היועצת המשפטית.
אחמד טיבי: זה מה שקורה כשאתה מקבל הצעה של נסים זאב.
נסים זאב: למה, אני קטון בעיניך?
אחמד טיבי: אולי תקבלו את ההצעה שלו לשים תודה לבורא עולם על שטרות הכסף?
אורי אורבך: אבל לא בשבת.
אורי אורבך: בשבת זה יימחק.
נסים זאב: תבקשו שיהיה "אללה הוא אכבר".
אחמד טיבי: כשילכו לבתי בושת וישלמו זה יהיה על השטר?
כרמל שאמה-הכהן: נעשה שטרות מיוחדים בשביל בתי בושת.
אחמד טיבי: אתם מסוגלים לכל דבר.
זאב אלקין: היועצת המשפטית, תגידי לנו מה לדעתך דורש הכרעה מחודשת של ועדת הכנסת, מה דומה למה שהכרענו ומה לדעתך הסתייגות נורמטיבית שמיידית אפשר לעבור להצביע.
ארבל אסטרחן: מה שעומד בדברים שהוועדה כבר קבעה שלא ניתן לכלול זה עניינים של חוק ביבי-מיצובישי, קלנטריזם.
אופיר פינס-פז: מה הבעיה עם קלנטריזם?
אופיר פינס-פז: רביזיה על זה.
אורי אורבך: זה שם של בן-אדם, קלנטר.
ארבל אסטרחן: השאלה היא האם רוצים שהחוק ייקרא "חוק תשלומי שוחד לסיעה שהתפלגה", "חוק קניית שלטון", "חוק קניית שלטון בכספי משלם המסים".
ארבל אסטרחן: כמי שאמורה להנחות בעניין תקינות הליכי החקיקה, זה בהחלט - - -
רחל אדטו: הכול עובדות, אין פה שום פגיעה.
רחל אדטו: זה מה שקורה בפועל, אין מה לעשות.
ארבל אסטרחן: ההחלטה צריכה להיות של הוועדה, האם רואים מבחינת ביזוי והליך לא תקין כאשר חוק ייקרא "חוק קניית סיעה שהתפלגה בכסף".
ארבל אסטרחן: אני לא יכולה להגיד שיש פה נקיבה בשם של אדם במובן זה שזה באופן בולט.
זאב אלקין: הסעיף הרלוונטי שארבל הפנתה את תשומת לבנו אליו אומר כך: "לא תצורף להצעת חוק הסתייגות הכוללת כינוי או ביטוי מעליב, גידופים או דברי בלע".
אחמד טיבי: איפה יש גידופים?
אחמד טיבי: איפה יש דברי בלע?
זאב אלקין: ועדת הכנסת צריכה להכריע, או שזה ברור שאפשר להצביע?
ארבל אסטרחן: הוועדה צריכה להכריע.
ארבל אסטרחן: יש פה סדרה של הסתייגויות חלופיות: קניית שלטון, קניית שלטון בכספי משלם המסים, חוק ביבי-מיצובישי, קלנטריזם, פגיעה במעמד הכנסת, תשלומי שוחד לסיעה שהתפלגה, קניית סיעה שהתפלגה בכסף, קניית סיעה שהתפלגה בכספי משלם המסים.
זאב אלקין: על כל הסדרה הזאת אנחנו מבקשים עכשיו את חוות דעתה של ועדת הכנסת, האם אפשר להכניס אותם ולהצביע עליהם או שהם מתאימים לסעיף של 23ג(1).
אחמד טיבי: אני מבקש לדבר על זה.
זאב אלקין: אנחנו באמצע הצבעות.